ሌላው በጎቲም ሲሞን የተጠቀሰው ፖለቲካ የቀድሞው የኢትዮጵያ ፕሬስ መምሪያ ኃላፊ ሆኖ የተሳለው ገጸ ባህሪ “እኔን ጨምሮ 16 ትውልደ ኤርትራዊያን በኢትዮጵያ መንግስት ኃላፊነት ላይ ተቀምጠናል” ብሎ የተናገረበት ክፍል ነው። ከዚህ በተጨማሪ ደግሞ በተለያዩ ጊዜያት ከኤርትራ ወደ ኢትዮጵያ ሊገቡ ሲሉ በሚያዙና በሚከፈተው መጠነኛ የተኩስ ልውውጥ የሚሞቱ ሰዎችን “የኦነግ አባላት” በሚል ኦነግን ባልዋለበት የሚያውለው ክፍል ነው። ህወሓት በተለይ ሻዕቢያን ከመወንጀል ይልቅ ኦነግን መወንጀል የመረጠበትን ምክንያት ደራሲው ያስቀመጠው የወቅቱ የአገሪቱ ጠቅላይ ሚኒስትር ያራምዱ የነበረውን አቋም በማንሳት ነው። በአንድ ወቅት በኢህአዴግ ባለስልጣናት መካከል ኤርትራን በተመለከተ በተነሳ ክርክር አንድ ባለስልጣን “በ1972 ዓ.ም የተፈጸመብንን ክህደት ሁላችሁም ታስታውሱታላችሁ ብዬ አስባለሁ። የህወሃትን ጦር ለማስታጠቅና ቃል ገብቶ በሺህ የሚቆጠሩ ምልምሎችን ወሰደ። ይሁንና በጀብሃ መውጣት ምክንያት የተፈጠረበትን ክፍተት መሙያ አድርጓቸው ቀረ። በራሱ ወታደራዊ ፖለቲካ እዝ ስር አደረጋቸው። ከስንት ጭንቀትና ድካም በኋላ ነበር የለቀቃቸው” ብሎ መናገሩን በገጽ 37 ላይ ይገልጻል።
